
Introducere 

Într-o convorbire despre maestrul său, loan Petru Culianu schița 
răspunsul la întrebarea în legătură cu posibila realizare a unui capitol despre 
Mircea Eliade într-o Enciclopedie: „Mircea Eliade (9 martie 1907) este cel 
mai mare istoric al religiilor în viaţă, este probabil ultimul realizator al unei 
sinteze originale constant perfecționate de-a lungul întregii sale vieţi. În 
cadrul fenomenologiei religiilor, a fost promotorul unei direcţii numite de el 
însuşi «morfologică». În Istoria credințelor şi ideilor religioase (...), a 
revenit la o perspectivă istoric-culturală cu un pronunţat caracter personal, 
realizând o desăvârşită combinaţie între sincronie şi diacronie”.? 

Unul dintre cele mai importante proiecte ale lui Mircea Eliade 
rămâne încercarea de a realiza o Istorie a credințelor şi ideilor religioase. 
Nancy Auer Falk considera numirea lui Eliade ca profesor la Universitatea 
din Chicago drept o provocare pentru savantul de origine română, care s-a 
simţit stimulat să realizeze proiectele vieţii sale: o carte despre religia 
românilor (De Ia Zalmoxis la Genghis-Han), Jurnalul şi Memoriile, precum 
şi ceea ce a devenit opus magnum al său: Istoria credințelor şi ideilor 
religioase. „În fapt, aceasta a devenit o obsesie pentru el; mi-aş dori să ştiu 
de ce o considera atât de importantă. Pentru a afla răspunsul, bănuiesc că 
trebuie săpat adânc în constituţia sa psihologică şi culturală. Eliade a fost 
întotdeauna fascinat de imaginea unei mari sinteze”.* 

Lucrarea, proiectată într-un volum, s-a extins la trei volume, al 
patrulea apărând după moartea sa, sub coordonarea lui loan Petru Culianu. 


! Universitatea din Craiova, Facultatea de Teologie Ortodoxă. 

2 IOAN P. CULIANU, ... cu Ioan P. Culianu, în: MIRCEA HANDOCA, Convorbiri cu şi 
despre Mircea Eliade, Ediţia a Il-a revăzută şi adăugită, Criterion Publishing, Bucureşti, 
2006, p. 128. 

3 NANCY AUER FALK, Eliade în Chicago: o amintire, în: Întâlniri cu Mircea Eliade, 
Volum coordonat de Mihaela Gligor şi Mac Linscott Ricketts, Cuvânt înainte de Mihaela 
Gligor, Prefaţă de Mac Linscott Ricketts, Postfaţă de Sorin Alexandrescu, Ed. Humanitas, 
Bucureşti, 2007, p. 86. Pentru prima dată acest material a fost prezentat, într-o formă 
modificată, în anul 1987, la o sesiune a The American Academy of Religion, Boston, 
Massachusetts. 

Primele trei volume au apărut, în limba franceză, în anii 1976, 1978, 1983, 
iar în ediție engleză în 1978, 1982 şi 1986. „Această istorie universală a 
religiilor, pentru care Eliade a primit în 1977 premiul Bordin al Academiei 
Franceze, a fost primită la apariţie cu entuziasm, şi nu numai de specialişti. 
Ecourile în presă la adresa Istoriei credințelor şi ideilor religioase sună de-a 
dreptul euforic: «O operă epocală» (Radiodifuziunea austriacă) — «Un 
inventar al tuturor modurilor în care oamenii şi-au conceput zeii spre a da un 
sens vieţii şi lumii» («Le Figaro») — «Istoria credințelor şi ideilor religioase 
dă seama dintr-o perspectivă integral umană de ceea ce reprezintă religia 
pentru omenire» («Neue Ziircher Zeitung») — «Marea operă de maturitate a 
lui Eliade» («Frankfurter Allgemeine Zeitung») — «O uriaşă întreprindere 
spirituală» («Siiddeutsche Zeitung») — «Cine îl citeşte pe Eliade primeşte un 
dar şi dobândeşte nu doar înţelegerea religiilor, ci şi (...) a lumii în care 
trăim» («Die Welby)”.4 

În Prefaţa la traducerea românească a lucrării, Eliade nota 
împrejurările în care s-a gândit să redacteze Istoria credințelor şi ideilor 
religioase. Acest proiect îşi are începuturile în anul 1940, în timp ce Eliade 
făcea parte din Legația României la Londra. Istoria era ultima parte dintr-o 
tetralogie ce mai cuprindea o morfologie a sacrului, o antologie de texte 
comentate şi o bibliografie critică. Dacă primele două părți au apărut de-a 
lungul anilor, 7raite d'Histoire des religions — 1949 (Tratat de istorie a 
religiilor) şi From Primitives to Zen — 1967 (De la primitivi la Zen), 
savantul a renunţat la întocmirea separată a unei bibliografii, care se găsea, 
de altfel, în volumele publicate. Lucrul efectiv la Istorie a început în anii 
1955-1956, dar s-a finalizat mult mai târziu, în perioada petrecută la 
Chicago. „Aşa cum mărturiseam şi în Prefaţa la ediţia originală, socotesc că 
orice istoric, începând de la un anumit moment al activităţii sale, este obligat 
să-şi situeze cercetările de «specialitate» în perspectiva istoriei universale. 
Cartea de faţă este scrisă din această perspectivă. Este deci, înainte de toate, 
o Istorie, nu o interpretare personală a diferitelor religii pe care le prezintă. 
Concepţiile sau interpretările mele personale în legătură cu structurile 
sacrului le-am expus în alte lucrări: cf. Le sacre et le profane; Traite 
d Histoire des religions; Images et Symboles; La nostalgie des origines etc. 
Evident, aceste concepţii au orientat înţelegerea diferitelor sisteme 
religioase pe care le-am cercetat, şi justifică selecția «momentelor 
creatoare» pe care am decis să le prezint în Histoire des croyances et des 
idees religieuses. Dar nu pentru a ilustra concepţiile mele personale am scris 
cartea de faţă. Ci, înainte de toate, pentru a arăta ce s-a întâmplat, în durata 
timpului istoric, cu o seamă de intuiţii, experienţe şi idei religioase care au 


+ RICHARD RESCHIKA, Introducere în opera lui Mircea Eliade, Traducere de Viorica 
Nişcov, Ed. Saeculum I.0., Bucureşti, 2000, p. 57. 

contribuit la constituirea condiţiei umane, din preistorie şi până la începutul 


epocii noastre”.5 


Dialectica sacru-profan la Mircea Eliade 

În Cuvântul înainte la ediţia originară a Istoriei sale, Eliade accentua 
ideile cu privire la sacru aşa cum le prezentase în cărțile publicate anterior, 
evidențiind faptul că acesta nu este un stadiu în istoria conştiinţei, ci un 
element în structura ei. „A fi” echivalează la Eliade cu „a fi religios”. 

În întreaga sa operă, Mircea Eliade defineşte hierofania ca o 
manifestare a sacrului în lumea noastră, în lucrurile obişnuite care ne 
înconjoară. Datorită faptului că sacrul se poate manifesta, Istoria religiilor 
apare ca o sumă de hierofanii, de manifestări sacrale. 

Homo religiosus este omul societăţilor tradiţionale. Faptele 
religioase din diferite culturi aparţin comportamentului lui homo religiosus. 
Pentru Mircea Eliade, sacrul are o valoare universală, fiind o noţiune cu 
semnificaţie a priori. Sacrul este mai presus de toate noţiunile care se pot 
formula cu referire la el. Are o calitate unică şi absolută: aceea de real, fiind 
echivalent al realităţii. El poate fi definit şi ca „sentimentul religios”, 
reprezentând centrul oricărui demers hermeneutic în definiţia lui homo 
religiosus. Omul religios este, pentru Eliade, omul sacru. Pentru homo 
religiosus, esenţa precede existenţa. 

Mircea Eliade observă că lumea noastră, secularizată, este sărăcită 
spiritual. Este o lume care vrea să trăiască fără Dumnezeu, o lume în care 
sacrul este camuflat în profan. Redescoperirea dimensiunii sacre a lumii ne 
poate conduce spre un nou tip de umanitate şi religiozitate. Pentru că sacrul 
se poate manifesta oriunde, cosmosul poate deveni o hierofanie. Pentru 
umanitatea primitivă, toată realitatea poate deveni sacră. Cu toate acestea, 
nu toate obiectele dintr-o anumită clasă devin sacre. 

Eliade adună la un loc ideile cu privire la dialectica sacru-profan, la 
modul de manifestare a sacrului (hierofaniile) şi la relația lui Promo 
religiosus cu realităţile înconjurătoare, aşa cum se desprinde din analiza 
diferitelor forme religioase. Din studierea acestor date se poate observa că 
nu există niciun obiect, gest, funcţie fiziologică care să nu fi fost vreodată 
transfigurată în hierofanie. Savantul stabileşte morfologia şi manifestarea 
sacrului în lume, morfologia având rolul de clasificare a hierofaniilor. 
„Numai că «morfologia» eliadiană nu reprezintă scopul în sine al cercetării 
sale. Aşa cum s-a văzut, ambiția lui este cu mult mai mare: pornind de la 
descrierea «ontologiei arhaice», încearcă să traseze un cadru al diferenţelor 


5 MIRCEA ELIADE, Prefaţa la traducerea românească, în: MIRCEA ELIADE, Istoria 
credințelor şi ideilor religioase. 1. De la epoca de piatră la Misterele din Eleusis, Traducere 
şi postfață de Cezar Baltag, Ed. Ştiinţifică, Bucureşti, 1992, pp. 7-8. 

dintre situarea-în-lume a omului arhaic şi cea a omului modern. Dar şi 
acestea din urmă sunt abstracții — ceea ce mărturiseşte şi Eliade însuşi —, 
pentru că niciodată «omul arhaic» n-a trăit complet în afara istoriei, şi 
niciodată «omul modern» n-a trăit complet cufundat în ea”.* După loan 
Petru Culianu, în întreaga abordarea eliadiană se poate depista o „intenţie 
profetică”. 

Pentru Mircea Eliade, „sacrul este o dimensiune universală şi (...) 
începuturile culturii au rădăcini în experienţele şi credinţele religioase”.” 
Hierofaniile sunt cele mai importante realităţi pentru homo religiosus, 
deoarece profanul singur nu semnifică nimic, având valoare doar dacă 
revelează sacrul. Procesul de depistare al hierofaniilor este destul de dificil, 
dar orice fenomen este, în potenţă, hierofanic. „Dialectica hierofaniilor arată 
că homo religiosus este implicat într-o «criză existențială»: în cunoaşterea 
unei hicrofanii, el, sau ea, este chemat să evalueze cele două laturi ale fiinţei 
şi să facă o alegere”.S 

Sacrul este principiul explicativ al manifestărilor realităţii religioase, 
nefiind redus la figurile divine. „Sacrul nu implică credinţa în Dumnezeu, în 
zei sau în spirite. El este, şi o repet, experienţa unei realităţi şi izvorul 
conştiinţei de-a exista în lume. Ce este această conştiinţă care ne face 
oameni? Este rezultatul acestei experienţe a sacrului, rezultatul împărțirii ce 
se operează între real şi ireal. Dacă experienţa sacrului este esențialmente de 
ordinul conştiinţei, este evident că sacrul nu se va recunoaşte din «afară». 
Numai prin experienţa interioară îl va recunoaşte fiecare în actele religioase 
ale unui creştin sau ale unui «primitiv»”.” Sacrul echivalează cu realul, fiind 
revelaţia acestuia, cel care dă sens vieţii omului. Pentru homo religiosus, 
prima intuiţie a fiinţei reprezintă manifestarea sacrului. Sacrul se manifestă 
în lume prin hierofânii, iar acestea sunt echivalente cu o forţă dintr-o 
realitate transumană. Însăşi etimologia cuvântului „hierofanie” ne explică 
faptul că sacrul se arată şi se manifestă. „Vorbind în general, nu există 
experienţă religioasă fără intervenţia simţurilor; orice hierofanie reprezintă o 
nouă inserție a sacrului în mediul cosmic înconjurător, dar hierofania nu 


$ IOAN PETRU CULIANU, Mircea Eliade, Ediţia a Il-a revăzută, Traducere de Florin 
Chiriţescu şi Dan Petrescu, cu o scrisoare de Mircea Eliade şi Postfaţă de Sorin Antohi, Ed. 
Nemira, Bucureşti, 1998, p. 97. 

! MIRCEA ELIADE, Nostalgia originilor. Istorie şi semnificaţie în religie, Traducere de 
Cezar Baltag, Ed. Humanitas, Bucureşti, 1994, p. 25. 

3 DOUGLAS ALLEN, Structure and Creativity in Religion. Hermeneutics in Mircea 
Eliade's Phenomenology and New Directions, Foreword by Mircea Eliade, Mouton 
Publishers, The Hague, Paris, New York, 1978, p. 128. În altă parte, autorul notează: 
„religia există acolo unde dialectica sacru-profan a fost făcută şi unde sacrul presupune 
întotdeauna un anumit sens al transcendenţei” (p. 130). 

9? MIRCEA ELIADE, Încercarea labirintului. Convorbiri cu Claude-Henri Rocquet, 
Traducere din franceză de Doina Cornea, Ed. Humanitas, Bucureşti, 2007, p. 150. 

aboleşte în niciun fel normalitatea experienţei sensibile”.!0 În viziunea lui 
Eliade, religia nu presupune obligatoriu credinţa în Dumnezeu sau în alte 
zeități, dar implică experienţa sacrului, religia referindu-se aproape întotdeauna 
la aspecte ale transcendentului, perceput ca putere şi trans-istoricitate. 

În Postfaţa la ediţia în limba română a Istoriei lui Eliade, Cezar 
Baltag amintea tăcerile savantului român, cel care, în operele sale, nu 
tratează subiecte referitoare la existența lui Dumnezeu sau la natura 
divinului. „Este clar că pentru Eliade sacrul nu cere şi nu are nevoie de 
demonstraţie. EI este o evidenţă în sine şi despre «existenţa» lui nu se poate 
diserta. Este motivul pentru care istoricul religiilor nu s-a pronunţat cu 
privire la natura realităţii ultime. În fapt, opera lui procedează la o abordare 
fenomenologică şi istorică numai a relației omului cu sacrul, precum şi a 
semnificaţiilor hermeneutice ale acestuia”.!! Astfel, pentru Eliade, problema 
existenței unei Fiinţe Supreme trebuie evitată. „Problema absurdă a 
«existenţei» lui Dumnezeu nu există”. !? 


Istoria credințelor şi ideilor religioase: aprecieri şi critici 

Istoria credințelor și ideilor religioase se deosebeşte de celelalte 
lucrări eliadiene prin faptul că prezintă, cronologic, manifestările sacrului 
(hierofaniile), oprindu-se asupra momentelor creatoare din fiecare religie. Se 
poate vorbi, observând istoria religioasă a omenirii, de o unitate spirituală a 
tuturor oamenilor. Un caz aparte îl reprezintă istoria modernă. „E vorba de 
etapa ultimă a desacralizării. Procesul prezintă un interes considerabil pentru 
savantul specialist în istoria religiilor; el ilustrează, într-adevăr, camuflarea 
perfectă a «sacrului», mai precis, identificarea sa cu «profanul»”. 15 

La apariţia primului volum al Istoriei, loan Petru Culianu nota, în 
legătură cu metoda adoptată de savantul de la Chicago, precum şi cu locul 
pe care această lucrare monumentală îl ocupa în rândul scrierilor lui Eliade: 
„Istoria credințelor şi ideilor religioase este, după toate probabilitățile, al 
doilea volum, anunţat din 1949, al Tratatului de istorie a religiilor, sau acea 
lucrare anunţată în prefața Șamanismului, anume pentru a înlătura 
prejudecata ce făcuse din Eliade, în anumite cercuri (...), un «antiistoricisty. 
Primul volum din ultima operă a lui Eliade, intitulat De /a epoca de piatră 
la misterele din Eleusis, aduce o schimbare de metodă, care este previzibilă 


19 IDEM, Mituri, vise şi mistere, Traducere de Maria Ivănescu şi Cezar Ivănescu, Ed. Univers 
enciclopedic, Bucureşti, 2008, p. 80. 

1! CEZAR BALTAG, Paradigma eliadiană (Postfaţă), în: Mircea Eliade, Istoria 
credințelor şi ideilor religioase. III. De la Mahomed la epoca Reformelor, Traducere de 
Cezar Baltag, Ed. Ştiinţifică, Bucureşti, 1992, p. 331. 

'2 IBIDEM, p. 337. 

135 MIRCEA ELIADE, Cuvânt înainte, în: Mircea Eliade, Istoria credințelor şi ideilor 
religioase. 1. De la epoca de piatră la Misterele din Eleusis, p. 12. 

încă din 1970, o dată cu apariţia cărții De la Zalmoxis la Genghis-han. 
Analizei istorice minuţioase, precise, aseptice, conţinute în această culegere 
de eseuri despre religiile de pe teritoriul trans-danubian unde este situată 
astăzi România modernă şi despre folclorul românesc, îi deconcertaseră pe 
mulți dintre admiratorii fenomenologului Eliade. Motivul scurtei deziluzii 
care a însoţit, la unii, lectura acestui volum se poate lesne explica dacă se 
ținea seama că mulți admirau la Eliade îndeosebi prezenţa, în fiecare nouă 
operă, a unui proiect hermeneutic vizând o antropologie filosofică (...). 
Noua Istorie a lui Mircea Eliade este menită, nu atât în intenția autorului, 
pentru că el o proiectase încă din 1951, cât în conştiinţa cititorului critic, să 
facă faţă noilor exigenţe impuse de panorama actuală a istoriei religiilor”.!* 
Astfel, această ultimă operă eliadiană este una de sinteză, în care se 
abandonează abordarea fenomenologică, linia urmată de autor fiind cea 
istorică. După părerea lui Culianu, toate ideile savantului, din tinereţe şi 
până la apariţia acestui volum, sunt cuprinse în această carte ce îşi aştepta, la 
acea dată, 1978, următoarele două volume. 

Adrian Marino afirma că, pentru savant, momentul genetic al unui 
simbol sau mit are un început sau o condiţie istorică. În /storia credințelor şi 
ideilor religioase Eliade arată cum au apărut ideile şi noţiunile de „spirit”, 
„transcendenţă”, „timp”, „spaţiu” etc. „Ceea ce se întreprinde, de fapt, este o 
adevărată «arheologie» a imaginaţiei şi rațiunii umane, împreună cu punerea 
în lumină a substratului «istoric» al mutaţiilor ontologice ale ființei umane. 
Argument — după noi hotărâtor — pentru respingerea tezei presupusului 
antiistorism radical al lui Mircea Eliade”.!5 EI subliniază caracterul nou al 
unei religii, precum şi elementele de originalitate ale diverselor fenomene 
religioase. Pe de altă parte, toate religiile sau ideile religioase prezintă o 
evoluţie şi o degradare sau involuţie. Există o dublă condiționare a faptelor 
religioase: istorică şi transistorică. Pentru Eliade, istoricitatea omului are o 
dublă rădăcină: „totalitatea evenimentelor istorice ce nu pot fi abolite şi 
totalitatea evenimentelor decisive petrecute i//o tempore şi care constituie 
istoria mitico-simbolică a colectivităţi, tribului, clanului etc. Este deci vorba 
de două moduri deosebite de a fi «constituiby de istorie, de a te recunoaşte 
produs al istoriei”! Aceste tipuri sunt: istoria profană, cronologică, 
fragmentară şi istoria sacră, primordială, exemplară, reală. Arhetipurile se 
regăsesc în istorie, sacrul fiind camuflat în profan, ceea ce conduce la 
afirmaţia că istoria nu epuizează elementele religioase. Între diacronic şi 
Sincronic, între istorie şi fenomenologie, trebuie să existe 


14 IOAN PETRU CULIANU, Mircea Eliade, pp. 110-111. 
15 ADRIAN MARINO, Hermeneutica lui Mircea Eliade, Ed. Dacia, Cluj-Napoca, 1980, p. 232. 
'5 IBIDEM, pp. 239-240. 

complementaritate. Orice istorie trebuie interpretată, astfel evidenţiindu-se 
rolul hermeneuticii. 

Unul dintre cei care au recenzat primul volum al /storiei eliadiene a 
fost Paul Ricoeur care, în analiza sa, a pornit de la Prefaţa scrisă de G. 
Dumezil Tratatului lui Ehade din anul 1949. Ricoeur îl prezintă pe savantul 
de origine română ca fiind unul dintre cei care au reuşit să revalorizeze 
dialectica sacru-profan pentru lumea modernă. Filosoful francez analizează 
apoi diferitele puncte importante ale gândirii eliadiene: sacrul, profanul, 
morfologia, hierofaniile etc. Ricoeur afirmă că întoarcerea la Tratatul de 
istorie a religiilor este deosebit de importantă în înţelegerea demersului lui 
Eliade din Istoria credințelor şi ideilor religioase, această lucrare nefiind 
altceva decât faţa istorică a demersului morfologic realizat treizeci de ani 
mai devreme. „Manifestările sacrului sunt acum, într-adevăr, analizate într-o 
ordine cronologică. Într-un anumit sens, întoarcerea la cronologie nu 
constituie o altă faţetă. Dimpotrivă, numai o minte capabilă să înţeleagă, în 
toată plenitudinea sa, dialectica sacrului ca bază a acestei morfologii, poate 
să scrie o istorie a credințelor şi ideilor religioase care ar fi o istorie 
comparativă”! Aceeaşi idee este subliniată şi de W. Cenkner care, 
analizând Istoria lui Eliade, afirma că aceasta este „un efort de a plasa 
cercetarea sa fenomenologică într-un context istoric”. 15 

Ricoeur consideră că Istoria pe care o scrie Eliade poate fi înţeleasă 
numai în legătură cu Tratatul în care este analizat morfologic fiecare aspect 
cronologic. Istoria nu are numai rolul de a retranscrie morfologia sacrului în 
termeni cronologici, ci demonstrează faptul că religia are o anumită istorie. 
Ceea ce caracterizează întreaga gândire a lui Eliade, iar volumul recenzat se 
încadrându-se în această gândire, este faptul că savantul vede fenomenele 
religioase din diferite locuri şi timpuri ca fiind într-o unitate perfectă. 
Această unitate se ascunde în spatele multiplelor expresii religioase mai 
vechi sau mai noi. „Această tăinuire determină religia să aibă o istorie şi 
asigură că istoria credințelor şi ideilor religioase nu este absorbită în 
morfologia sacrului”. 19 

Ideea legăturii acestei monumentale opere cu cele anterioare este 
susținută şi de Valeriu Anania. Într-o carte despre religie şi cultură, exegetul 
afirma că sacrul este elementul central al gândirii lui Mircea Eliade, aşa cum 


17 PAUL RICOEUR (Reviewer), Mircea Eliade, Histoire des Croyances et des Idees 
religieuses, Vol. 1, De l'age de la pierre aux mysteres d'Eleusis, în: Religious Studies 
Review, Volume 2, Number 4, October 1976, p. 2. 

18 W. CENKNER, Eliade, Mircea, în: New Catholic Encyclopedia, Second Edition, vol. 5 
Ead-Fre, Thomson. Gale, Detroit. New York. San Diego. San Francisco. Cleveland. New 
Haven, Conn. Waterville, Maine. London. Munich, in association with The Catholic 
University of America. Washington, D.C., 2003, p. 155. 

19 PAUL RICOEUR (Reviewer), op. cit., p. 4. 

se desprinde din operele savantului de la Chicago. Istoria credințelor şi 
ideilor religioase are în centru tema referitoare la sacru, fiind în legătură cu 
operele publicate de Eliade anterior. „Deşi gândită şi, în parte redactată în 
paralel cu acestea, Flistoire des croyances et des idees religieuses (...), vine 
să încununeze impresionanta operă ştiinţifică şi filosofică a savantului 
român. Cu toate acestea, Istoria credințelor nu este o sinteză a tot ceea ce 
autorul scrisese mai înainte. Citită singură, ea pare incompletă, deşi este atât 
de nouă. Invitaţia lui Mircea Eliade de a-i fi citit toate cărțile pentru un 
acces deplin la sistemul său de gândire se adresează, desigur, specialiştilor; 
dar Istoria credințelor şi a ideilor religioase nu poate fi înțeleasă decât 
împreună cu cel puţin Tratatul care a precedat-o, care este şi rămâne un 
monument al gândirii eliadeşti”.% Pentru Mircea Eliade, o istorie a religiilor 
lumii trebuie să se refere la analiza manifestărilor sacrului, care sunt 
hierofaniile. Savantul îşi propune să evalueze toate documentele, orice 
amănunt putând revela sacralitatea. Pe de o parte, cercetătorul trebuie să se 
integreze în interiorul fenomenului studiat, pe de alta, el trebuie să se 
distanţeze de acesta, ca om de ştiinţă. „Integrarea în obiect nu înseamnă, 
neapărat şi aderare. Evaluarea în sine a faptului religios se cere lăsată pe 
seama teologilor”.?! 

Au fost şi voci care au criticat din diferite unghiuri apariţia Istoriei 
lui Eliade, aşa cum este cazul lui Ninian Smart, un vechi critic al savantului 
de la Chicago. Ceea ce Smart îi reproşează lui Eliade, după ce în prealabil îi 
recunoaşte influența puternică în domeniul Istoriei religiilor, este 
neclaritatea în formularea ideilor filosofice şi metodologice. După ce 
analizează primele două volume, Ninian Smart declară că aşteaptă cu mai 
mult interes volumul al treilea, acolo unde Eliade trebuie să abordeze 
problema desacralizării din lumea modernă, ceea ce reprezintă identificarea 
sacrului cu profanul. Numai după apariția acestui ultim volum s-ar putea 
aprecia gândirea lui Eliade în totalitate. Şi aceasta deoarece mai mulți 
termeni eliadiani, cum ar fi „fiinţa” şi „realul”, trebuie să fie explicaţi. 
Pentru Eliade, sacrul este purtătorul celor mai înalte valori, istoricul 
religiilor cercetând tipuri de experienţe paralele. Deşi, la o primă vedere, 
această metodă ar părea bună, ea ridică multe semne de întrebare. Ninian 
Smart încearcă să analizeze gândirea lui Eliade pornind de la felul în care 
acesta vede religiile primitive în Istoria sa. Este important de subliniat 
numărul mare de idei noi pe care le aduce savantul şi cât supravieţuieşte, în 
scrisul său, din ceea ce este învechit. „În concluzie, iniţiaţii de la Eleusis 
erau mai preocupaţi de propria lor condiţie (nu mergeau atât de mult pentru 


% VALERIU ANANIA, Din spumele mării. Pagini despre religie şi cultură, Ediţie îngrijită 
şi postfață de Sandu Frunză, Ed. Dacia, Cluj-Napoca, 1995, pp. 92-93. 
2! IBIDEM, p. 94. 

a învăţa cum să experieze o schimbare existențială, pentru a-l cita pe 
Aristotel), decât de o relaţie sacră cu alte culturi. Eliade este excelent în a ne 
atrage atenţia spre adânci asemănări şi rezonări;, dar adesea eşuează în a 
arăta cum conexiunile logice şi spirituale ale noilor înţelesuri sunt în relație 
cu ceea ce este vechi”.22 

În studiul său, Ninian Smart îl apropie pe Eliade de Jung şi de 
filosofu existențialişti. Un punct important în critica pe care o face este legat 
de felul în care Eliade prezintă religia din Israel şi din Persia. În concepția 
savantului, profeţii sunt primii care dau o valoare istoriei. Smart afirmă că 
evenimentele istorice au fost considerate importante şi pentru alte tradiții, 
aşa cum este cea chineză. O parte a erorii lui Eliade s-ar afla în faptul că 
face o distincţie între mit şi alte istorii sacre. Mai mult decât atât, nu este 
foarte clar ce înţelege Eliade prin valorizarea istoriei şi sacralitatea munţilor 
şi a pietrelor. „Poate datorită preocupării sale majore cu privire la 
simbolism, Eliade tinde să nu sublinieze prea mult conținuturile experienţei 
religioase, numai ocazional referindu-se la numinos (cu siguranță un 
instrument esenţial în explicarea formelor dualiste ale religiei)”.2 În final, 
Ninian Smart consideră demersul lui Eliade important în aşezarea savantului 
într-o perspectivă istorică, cartea fiind necesară tuturor celor ce vor să 
cunoască manifestările religioase ale omenirii. 

În anul 1988, Allen Douglas avea să răspundă, pornind de la cele trei 
volume ale Istoriei credințelor şi ideilor religioase, criticilor aduse lui 
Eliade cu privire la viziunea anistorică a savantului: „Există cu siguranţă un 
câmp de dezbatere în legătură cu măsura în care atitudinile personale ale lui 
Mircea Eliade, reflectând vederile sale anistorice şi nonistorice, influenţează 
interpretările sale. Poate să nu fie niciun dubiu că Istoria ideilor religioase 
este adesea un studiu istoric foarte personal, cu documente religioase 
selective, cu integrarea şi interpretarea diferitelor date, cu comparații 
structurale, cu reflecţii de sinteză curajoase, reflectând multe dintre 
presupunerile, simpatiile şi evaluările personale nonistorice ale lui Eliade”.24 
Savantul de origine română porneşte în analizele sale de la fapte istorice 
pentru a ajunge la realităţile transistorice. Astfel, „noi trebuie să acţionăm 
istoric, dar trebuie să adoptăm o atitudine de neataşament la rezultatele 
acţiunilor, în timp ce ne străduim să realizăm realitatea ultimă transistorică 
şi atemporală. Mircea Eliade, trebuie să subliniez, găseşte o astfel de 


% NINIAN SMART, Eliade and the History of Religious Ideas 1, în: The Journal of 
Religion, Volume 60, Number 1, January 1980, p. 69. 

IBIDEM, p. 70. 

2 DOUGLAS ALLEN, Eliade and History, în: The Journal of Religion, Volume 68, 
Number 4, October 1988, p. 556. 

abordare a istoriei ca fiind atractivă personal şi atitudinea lui personală este 
reflectată în metodologia lui şi în a sa istorie a religiilor”.75 

Majoritatea criticilor la adresa lui Mircea Eliade au venit din partea 
antropologilor, în urma studierii Tratatului de istorie a religiilor, pe care-l 
considerau a fi un studiu morfologic. Dar nici cele trei volume ale Istoriei 
credințelor şi ideilor religioase nu au fost văzute pozitiv de aceeaşi critici, 
Eliade rămânând, în viziunea lor, un generalist. „Ceea ce trebuie subliniat 
este că în acest studiu istoric, Eliade nu renunţă la ipotezele şi principiile 
sale nonistorice timpurii. Într-adevăr, Eliade nu ar fi putut scrie o asemenea 
istorie a religiilor fără ipotezele şi principiile sale nonistorice, ținând seama 
de cadrul hermeneutic al dialecticii sacrului şi de sistemele structurale ale 
simbolurilor şi miturilor. În concluzie, acest studiu istoric al crizelor 
existenţiale şi al creativităţii religioase este ghidat de analiza morfologică a 
lui Eliade asupra structurilor esenţiale religioase nonistorice”.7€ 

În monografia dedicată lui Mircea Eliade, loan Petru Culianu puncta 
ideile esenţiale ale metodei de cercetare dezvoltată de maestrul său. Eliade 
intră în contact cu disciplinele adiacente cercetării faptelor religioase pentru 
a-şi forma o privire de ansamblu asupra manifestărilor sacrului. Savantul 
lucrează cu faptele religioase altfel decât fenomenologii sau istoricii religiei. 
„EI caută structurile esenţiale ale religiei, şi de aceea ordonează faptele în 
categorii. Aceste categorii, rezultante ale descrierii fenomenologice, ar fi 
apriorice. Ele continuă să funcționeze în mod inconştient în momentul în 
care omul încetează de a mai trăi în orizontul lor. Un asemenea orizont, care 
constituie «ontologia arhaică», îi este din nou propus ca meditație omului 
care nu se mai recunoaşte în el, cu intenţia de a-l ajuta să depăşească criza 
provocată de ideologiile istoriciste”.”” Spre deosebire de fenomenologi, care 
urmăresc sesizarea esenței religiei, Eliade utilizează şi demersul comparatist 
pe care primii îl refuză (în Tratatul de istorie a religiilor). Spre deosebire de 
istoricii religiilor, Eliade sesizează că aceştia pun mai ales accentul pe 
termenul „istorie” şi mai puţin pe cel de „religie”. Savantul porneşte de la 
noțiuni trans-istorice, fără a neglija şi cronologia manifestărilor (în Istoria 
credințelor şi ideilor religioase). Istoria religiilor trebuie să îmbine 
fenomenologia şi istoria într-o sinteză: hermeneutica creatoare. „Pornind de 
la hermeneutica materialului istorico-religios, Eliade vrea să ofere jaloanele 


pentru constituirea unei «antropologii filosofice»”.?$ 


25 IBIDEM, p. 557. 

2 IBIDEM, p. 564. 

Concluzii 

Jurnalul, în ultimii ani ai vieţii savantului, este plin de relatări despre 
ceea ce ar fi trebuit să fie cele trei volume ale Istoriei credințelor și ideilor 
religioase şi ceea ce s-a realizat prin publicarea acestora. În acest sens, în 
septembrie 1977 Eliade nota: „Este probabil că foarte puţini cititori vor 
înţelege sensul cărții pe care o numeam, pe vremuri, opus magnum. Aşa 
cum am scris-o până acum, Histoire I-II nu mă mulţumeşte. Îmi spun uneori 
că am început prea târziu. Ar fi trebuit s-o scriu acum zece-cincisprezece 
ani, când eram «în plină formă». În orice caz, sper să reuşesc să salvez 
măcar volumul III. Dar, oricum ar ieşi până la urmă Histoire are, pentru 
mine, o semnificaţie autobiografică (şi secretă, evident). Aproape de 
sfârşitul vieţii, mai parcurg o dată, pentru ultima oară, întreaga istorie a 
credințelor şi ideilor religioase, de la începuturi până azi. Este ca şi cum aş 
«viziona» întreaga mea viaţă, într-o singură clipă, în acea ultimă clipă, 


înainte de a trece dincolo”. 


Abstract: The History of Religious Beliefs and Ideas, Opus Magnum 
Eliadian 

The History of Religious Beliefs and Ideas represents the Ehadian opus 
magnum, as the Romanian scholar notes in the pages of his Journal. The 
work, published in three volumes, contains, from a historical perspective, 
the ideas about the sacred and the profane that Eliade developed in previous 
works from a phenomenological perspective. Although criticisms have been 
leveled at Mircea Eliade”s presentation of religious data in this monumental 
work, The History of Religious Beliefs and Ideas remains a point of 
reference for both the study of the history of religions and the analysis of 
Eliadian thought and contribution to discipline. 


% MIRCEA ELIADE, Jurnal, Volumul II, 1970-1985, Ediţie îngrijită şi indice de Mircea 
Handoca, Ed. Humanitas, Bucureşti, 1993, p. 283. Vezi şi: ADRIAN BOLDIȘOR, Valențe 

